Foto’s: Kruisiging in Filippyne nagemaakMaryjane Sazon (39) (Foto: AP Photo/Aaron Favila) Rooms-Katolieke aanbidders in die Filippyne, insluitend ŉ vrou, is aan kruise vasgemaak tydens Goeie Vrydag-uitvoerings van Jesus Christus se lyding. Duisende persone het die gruwelike uitvoering dopgehou, maar kerkleiers het die optrede veroordeel. Minstens drie van die agt aanbidders het krone van takke gedra toe hulle aan die kruise vasgemaak is deur inwoners noord van Manila, wat soos Romeinse soldate aangetrek was. Die spektakel in San Pedro Cutud is ŉ unieke mengsel tussen Katolisisme, kerktradisies en bygelowe. Meeste van diegene wat wil boete doen, ondergaan ŉ ritueel waar hulle hul sondes bely, vir siekes of ŉ beter lewe bid, of danksegging doen vir dit wat hulle glo Godgegewe wonderwerke is. Kerkleiers het egter die dade veroordeel, veral as dit gebruik word om toerisme te bevorder. Die kruisigings het egter ŉ al hoe groter toeristeaantreklikheid geword in Pampanga, ongeveer 80 km noord van die hoofstad. Die kruisigings is al ŉ tradisie vir plaaslike inwoners, maar talle oorsese besoekers is verward oor die gebeure. “Dis verskriklik,” het Luke Henkel van Florida gesê. “Mens wil dit stopsit!” Burgemeester Edwin Santiago van San Fernando, waar San Pedro Cutud geleë is, het gesê meer as 400 polisiebeamptes is ontplooi en noodhulpstasies is ingerig. “Ons bied bystand omdat ons nie die getal toeriste kan keer nie. Ons bemark dit nie as ŉ fees nie, maar om respek te betoon aan plaaslike tradisie.” Inwoners maak van die geleentheid gebruik om kos, water, waaiers, sambrele en aandenkings te verkoop. Parkeerplekke en toilette word ook uitverhuur. ŉ Plaaslike selfoonmaatskappy het tente opgerig vir skaduwee. Ruben Enaje (AP Photo/Aaron Favila) Aartsbiskop Socrates Villegas het gesê Katolieke moet eerder bid en dade van liefde en liefdadigheid betoon. “In plaas daarvan dat jy jou bloed in die strate stort, hoekom loop jy nie eerder by ŉ Rooikruis-kantoor in en skenk bloed nie? Kies om die lewe te deel. Skenk bloed,” het Villegas in ŉ verklaring op ŉ Katolieke kerk se webwerf gesê. Vrydag se kruisiging is die 32ste keer vir Ruben Enaje (57), wat met dié jaarlikse ritueel begin het toe hy oorleef het nadat hy van ŉ gebou afgeval het. Hy beplan om daarmee op te hou wanneer hy 60 jaar oud is. Maryjane Sazon (39), wat by ŉ skoonheidsalon werk, het gesê sy het sewe jaar gelede aan die kruisigings begin deelneem in die hoop dat sy van erge hoofpyn en senuwee-ineenstortings genees sal word. Haar kruisiging word Vrydag aan haar siek suster opgedra. Voor die kruisigings het talle manlike boetedoeners ŉ paar kilometer deur die dorp se strate afgelê en hul kaal rûe met stokke geslaan. Sommige het hul rûe laat sny om dit bloederig te hou. Uitlanders word verbied om aan die kruisigings deel te neem nadat ŉ Australiese komediant ŉ paar jaar gelede onder ŉ vals naam naby Pampanga aan ŉ kruis vasgemaak is. Owerhede glo ŉ Japannese man wou ook in 1996 gekruisig word as deel van ŉ pornografiese fliek.